Masseslagsmål ved T-banestasjon i Oslo i ettermiddagsrushet

Flere ungdommer barket sammen i et masseslagsmål ved Lindeberg T-banestasjon i Oslo torsdag ettermiddag. Flere våpen ble sett, ifølge vitner.

11. apr. 2019 15:55 Sist oppdatert 12. april 2019

– Vitner som så slagsmålet, forteller om bruk av belter, batonger og en sabel, opplyser Oslo-politiet til NTB.

En person ble sett løpende fra stedet blødende fra hodet, men det er ikke rapportert om andre skadede.

Flere patruljer og en ambulanse rykket ut til stedet etter hendelsen, som ble meldt like etter klokken 15.

Ved 16.15-tiden melder politiets operasjonssentral på Twitter at ingen mistenkte er pågrepet.

Politiet mener at personen som blødde fra hodet ikke er alvorlig skadet.